## Mazón impulsa la Llei de senyes d’identitat valenciana i el canvi normatiu necessari perquè l’AVL passe a dir-se Acadèmia de la Llengua Valenciana

*** Presenta 44 mesures “realistes, quantificables i mesurables” per a donar continuïtat al canvi en la Comunitat Valenciana
* Destaca iniciatives com la història clínica única, el blindatge per llei de l’educació gratuïta de 0 a 3 anys i la firma de l’acord plurianual de finançament de les universitats públiques valencianes fins a 2029
* Indica que, en el marc de la nova llei de la ciència, “aprovarem un pla estratègic d’investigació, innovació i emprenedoria científica 2030”
* Assenyala la licitació de 1.000 vivendes noves dins del Pla Viu, la nova llei de renda valenciana d’inclusió i la posada en marxa de huit residències públiques noves i 20 centres de dia de majors i persones amb discapacitat
* Anuncia noves mesures fiscals que inclouran, per primera vegada en la història, deduccions per a afavorir la pràctica i l’aprenentatge de la música
* Avança que es desenrotllarà una nova llei del sòl que substituïsca l’obsoleta LOTUP i que “ens situarà a l’avantguarda de l’ordenació del territori i de l’urbanisme útils”
* Destaca noves ajudes per als afectats per les riuades en matèria de vivenda, compra de material escolar i per a les llibreries, o la posada en marxa d’un ‘xec bebé’**

**València.**

El president de la Generalitat, Carlos Mazón, ha anunciat que s’impulsaran els canvis normatius necessaris per a modificar el nom de l’Acadèmia Valenciana de la Llengua perquè passe a denominar-se Acadèmia de la Llengua Valenciana “d’acord amb el propòsit fundacional, que no és un altre que defendre la nostra llengua com a pròpia, única, singular i inigualable”.

Així mateix, ha avançat que es presentarà la Llei de senyes d’identitat valenciana, que “és la nostra manera d’arreplegar el que sent majoritàriament el poble valencià cap a eixe model de convivència democràtica i solidària que amenacen els qui ens volen vore convertits en ciutadans de segona”.

El cap del Consell ha presentat en el debat de política general 44 mesures “realistes, quantificables i mesurables” per a donar continuïtat al canvi en la Comunitat Valenciana.

**Mesures en matèria sanitària i educativa**

En matèria sanitària, Mazón ha avançat que “es desplegarà la història clínica única, que suposarà un salt qualitatiu històric en l’atenció sanitària, de manera que un metge que atenga a Vinaròs un pacient d’Ontinyent puga accedir a tot el seu expedient clínic”. Esta mesura es posarà en marxa en octubre, en l’àrea sanitària València-oest, i s’estendrà a la resta de departaments progressivament.

Així mateix, s’iniciarà el projecte perquè la targeta SIP puga ser utilitzada també en els Servicis Socials i es començarà amb l’adquisició d’un ciclotró a l’hospital La Fe de València, que “col·locarà la Comunitat Valenciana en l’avantguarda de la medicina de precisió i la investigació biomèdica a Espanya i a Europa”.

Quant a Educació, el cap del Consell ha assenyalat que “portarem a estes Corts la llei que blindarà la gratuïtat de l’ensenyança de 0 a 3 anys, que no s’ha pogut dur a terme a causa de les riuades”, i s’augmentarà el nombre d’hores lectives en llengües i matemàtiques al mateix temps que s’establirà un temps específic en les escoles per al foment de la lectura. Així mateix, s’inclourà el terrorisme d’ETA en l’assignatura d’Història d’Espanya en Batxillerat.

Com a mesures destinades a les universitats, ha anunciat que dilluns que ve, i “després de dècades d’espera”, es firmarà l’acord plurianual de finançament de les cinc universitats públiques valencianes fins a l’any 2029, amb el propòsit de “garantir la suficiència financera del sistema d’ensenyança superior valencià perquè les nostres universitats complisquen amb el seu objectiu de formar els nostres jóvens i generar coneixement”.

Igualment, s’iniciaran els tràmits perquè els estudiants de la Comunitat Valenciana puguen triar examinar-se de Castellà o Valencià en la PAU o decidir quina de les dos notes computa amb l’objectiu que cap alumne, per examinar-se d’una assignatura més, no puga accedir a la universitat desitjada i exercir la seua verdadera vocació.

En matèria de ciència, ha subratllat que la Llei de la ciència que es presentarà en les Corts “suposarà per als nostres investigadors i científics comptar amb un marc jurídic propi i específic que els permeta desenrotllar al màxim el seu potencial”. Una norma que es complementarà amb el Portal de la ciència, a on es registren tots els agents d’investigació i científics de la Comunitat Valenciana, i es done visibilitat a la investigació per a l’atracció d’inversions i d’empreses.

Dins del marc de la Llei de la ciència, el president ha avançat que “aprovarem un pla estratègic d’investigació, innovació i emprenedoria científica 2030: una ferramenta de planificació en matèria de ciència, tecnologia, innovació i emprenedoria científica”.

Este pla tindrà quatre objectius clars: un impacte en el PIB regional, amb una inversió prevista en programes d’I+D+i entorn de 100 M€ anuals, amb un efecte multiplicador sobre el PIB d’entre 1,6 i 2,2 vegades; la creació directa de més de 2.000 llocs de treball qualificats en els pròxims 3 anys, així com 500 llocs de treball addicionals indirectes; la millora en l’atracció d’inversions i en la captació de fons europeus i estatals, amb una previsió de retorn addicional del 20-25 % respecte al període 2021-2023, i reforçar la col·laboració universitat-empresa, la qual cosa permetrà augmentar la inversió privada en I+D+i, i s’espera aconseguir un creixement anual del 8-10 %.

**Impuls a la vivenda i els servicis socials**

Quant a la vivenda, Mazón ha indicat que “les polítiques en esta matèria continuaran tenint el gran pes específic que han tingut durant estos dos anys”, amb mesures com la licitació d’un miler de vivendes de protecció pública a Alacant, el Puig, Manises, València i Benicarló, que se sumen a les d’Albal i Torrent; suposarà una inversió de més de 160 milions d’euros i beneficiarà més de 2.500 persones, un 40 % de les quals seran obligatòriament jóvens.

De la mateixa manera, es posarà en marxa un pla integral contra l’ocupació amb una oficina de suport per als afectats i subvencions de 1.000 euros per a gastos jurídics dels propietaris.

Sobre Servicis Socials, el president ha anunciat que “presentarem una nova llei de renda valenciana d’inclusió per a fomentar l’ocupabilitat i, que, de veritat, incentive la inclusió social dels col·lectius vulnerables i garantisca més eficiència en la gestió de les ajudes, i reduïsca temps d’espera i burocràcia”. Per a fer-ho, s’ha previst un pressupost de 288 milions d’euros en 2025, que començarà a implementar-se en 2026 i que beneficiarà 56.000 persones.

A més, ha assenyalat que “desplegarem noves mesures este curs que reflectixen la nostra preocupació per les persones més vulnerables, com les partides extraordinàries per al suport i la cura de les mares en situació de vulnerabilitat o l’aprovació de la primera Estratègia valenciana de lluita contra el sensellarisme, que posarà especial atenció a la salut mental i a les addiccions, perquè sabem que sense atendre estes realitats no hi ha verdadera inclusió”.

D’altra banda, la Generalitat està treballant amb les associacions especialitzades i prompte s’aprovarà l’Estratègia valenciana contra el tràfic, que inclourà programes d’atenció integral per a les víctimes amb campanyes de protecció, prevenció i sensibilització.

Carlos Mazón ha avançat que, durant l’any que ve, “s’obriran huit residències públiques noves i 20 centres de dia de majors i persones amb discapacitat, amb una inversió de 113 milions d’euros, que suposen la creació de més de 1.600 places noves”. Entre estes les d’Alpuente, València, la Torre, Sant Joan de Moró, Sant Mateu, Gata de Gorgos, Casinos i Mislata.

En este sentit, ha traslladat que es desenrotllarà un pla de residències i centres de dia per a donar resposta a “una de les grans necessitats de la nostra societat, que és garantir places per a les persones majors i en situació de dependència”. Per a fer-ho es comptarà amb la participació dels ajuntaments i la col·laboració publicoprivada.

**Avancem en la política fiscal i de simplificació administrativa**

El cap del Consell ha anunciat que “durem a terme la tercera fase de la reforma fiscal que vam iniciar fa dos anys amb una revisió en profunditat de tots els impostos autonòmics i que inclourà, per primera vegada en la història, deduccions per a afavorir la pràctica i l’aprenentatge de la música”. Així, seran deduïbles la compra d’instruments i partitures, les taxes i quotes de conservatoris i escoles de música tant públiques com privades, els gastos vinculats a formació i perfeccionament, les quotes de socis de societats musicals i l’assistència a concerts.

Així mateix, ha assenyalat que “seguirem per la senda de la simplificació administrativa perquè l’Administració autonòmica siga una ferramenta que soluciona problemes per a la ciutadania i no una factoria de traves burocràtiques”, per a la qual cosa es provarà, previsiblement a la fi de 2025, un nou decret llei de simplificació administrativa que inclourà matèries com la lluita contra la hiperregulació, la unitat de mercat i l’agilitació de procediments, especialment en relació amb les empreses emergents.

Igualment es posarà en marxa el nou portal GVA Participa, que incorporarà espais a la disposició de la ciutadania perquè traslladen propostes que afecten les polítiques públiques de la Generalitat, i l’enllaç a repositoris de bones pràctiques de les entitats ciutadanes.

També s’aprovarà el reglament de la nova Oficina Valenciana d’Inversions que assumirà l’impuls de l’Estratègia Comunitat Valenciana 2035 per a, tal com ha traslladat el president, “dotar-nos d’un mecanisme centralitzat per a integrar anàlisis prospectives i coordinar estratègies a llarg termini en matèries que són essencials i estratègiques per al progrés d’esta terra”.

**Compromís amb el desenrotllament del territori i el sector primari**

Carlos Mazón ha subratllat la necessitat de “corregir les debilitats i disfuncions del nostre territori al mateix temps que protegim el nostre patrimoni natural, ens dotem de les infraestructures estratègiques necessàries per a millorar la nostra qualitat de vida i competitivitat i creixem de manera equilibrada” davant del temps de transformació que afronta la Comunitat Valenciana, que “ha de ser ambiciosa, però també serena i racional”.

Per a dur-ho a terme, es desenrotllarà una nova llei del sòl que substituïsca l’obsoleta LOTUP i que “ens situarà a l’avantguarda de l’ordenació del territori i de l’urbanisme útils”. Una norma que, amb menys tràmits, però amb plena protecció dels valors ambientals i patrimonials, acabarà amb els plans encorsetats i, a vegades, inviables, per a dissenyar iniciatives vives, capaces d’anticipar tendències i adaptar-se a les noves necessitats.

Així mateix, es posarà en marxa una nova Llei forestal que simplifique totes les gestions i permisos que siguen necessaris per a desbrossar i netejar les muntanyes, així com per a fer que la qualificació del terreny de forestal a agrícola revertisca. A més, regularà la figura de la bona gestió forestal per la qual l’Administració pagarà als propietaris de terrenys silvestres que complisquen amb els requisits de manteniment òptim de les muntanyes.

També s’iniciaran els tràmits per a aprovar una llei d’agents mediambientals més pròxima a les necessitats reals de la Comunitat Valenciana i s’impulsarà un nou decret de regulació de la caça per a millorar el control poblacional de les espècies nocives.

Per a continuar preservant el nostre patrimoni natural, s’activarà un programa pioner de reforestació amb drons de les zones devastades pel foc i es desenrotllarà un pla d’inversions en infraestructures forestals per a millorar la resposta davant els incendis. Un total de 28 actuacions en les tres províncies, cosa que suposa una inversió global de 14,7 milions d’euros, amb l’objectiu de modernitzar i ampliar la xarxa de bases, garantint millors condicions de treball i més capacitat operativa del dispositiu, així com adaptar-les a les necessitats i capacitats del tercer torn.

Quant a les infraestructures estratègiques, i al mateix temps que continuen les tasques de reconstrucció després de les riuades, Mazón ha avançat que “iniciarem el procés, pendent des de fa 30 anys, per a desdoblar la CV-95 que connecta Orihuela amb Torrevieja, amb una inversió de 180 milions d’euros, l’execució de la qual es durà a terme mitjançant la col·laboració publicoprivada a través de la fórmula de concessió de pagament per disponibilitat”. D’esta manera, el traçat actual es convertirà en una autovia de doble calçada amb variants per a traure el trànsit de Bigastro, Jacarilla i San Miguel de Salinas.

Igualment, es posarà en marxa el primer projecte del Pla d’ampliació de la xarxa de transport públic de València amb la redacció de l’estudi informatiu de la prolongació de la línia 10 de Metrovalencia en el seu tram Empalme-Pont de Fusta, i s’iniciaran els estudis de planejament per a la plataforma ferroviària del TRAM Gandia-Dénia-Oliva, així com el de l’estació intermodal de Torrent i el de la línia 2 del TRAM de Castelló pel Bulevard de la Plana.

Entre les mesures que es destinaran al sector primari, el president ha destacat l’activació d’un pla integral de suport a la ramaderia extensiva que “afavorisca la incorporació de nous agents al sector mitjançant la simplificació administrativa, ajudes directes i bonificacions fiscals”, així com la millora d’infraestructures amb l’objectiu que “recobre la seua importància i contribuïsca al desenrotllament de zones rurals, la fixació de la població i la lluita contra els incendis”.

A més, es publicarà una nova orde d’ajudes directes per a les explotacions agrícoles de l’Horta de València afectades pel que s’establix en la reformada Llei de l’Horta.

**Aposta per la indústria, cultura i justícia**

Durant la seua intervenció, el president de la Generalitat ha traslladat que “posarem en marxa el Pla UAE per a impulsar i protegir la internacionalització de les pimes valencianes, especialment davant els Estats Units i en mercats no comunitaris”. Es tracta d’un paquet integral d’ajudes econòmiques, promoció exterior, assessorament tècnic i impuls institucional perquè les pimes valencianes puguen afrontar la crisi aranzelària dels Estats Units i consolidar la seua presència en eixe mercat i diversificar destinacions internacionals.

Així mateix, ha avançat que “s’iniciarà el projecte per a la creació de la seu permanent de la Col·lecció d’Art Contemporani de la Generalitat, que se situarà en el monestir de les Clarisses d’Elx”, i ha assenyalat que en este 2026 obriran les portes els palaus de justícia de Llíria i Alzira per a “dotar les capitals d’estos dos importants partits judicials de les seus que mereixien, tant la població a la qual atenen com els operadors jurídics i professionals de l’Administració de Justícia que treballen allí”.

**Mesures específiques per als afectats per les riuades**

Cal destacar també les mesures concretes per a les persones afectades per les riuades, com els 30 milions d’euros en ajudes directes que es destinaran a donar suport a la compra d’una nova vivenda dels veïns que van vore la seua casa destruïda o danyada per la riuada, així com la posada en marxa d’un ‘xec bebé’ per a les famílies de les zones damnificades per les inundacions.

De la mateixa manera, es posarà en marxa una ajuda extraordinària de 500 euros per a la compra de material escolar, destinada als alumnes de les zones afectades per a ajudes a les famílies en este inici de curs, així com un milió d’euros per a llibreries afectades, centrals de distribució de llibres i ajudes a arxius i biblioteques municipals.

Fecha: 23/09/2025